b'\n_START_ARTICLE_\nJo\xc5\xbeef Benk\xc5\x91\n_START_SECTION_\n\xc5\xbdivljenje\n_START_PARAGRAPH_\nBil je vodilni tovarnar v Prekmurju (v tistem \xc4\x8dasu Mad\xc5\xbearska) med obema svetovnima vojnama. Zametki klavni\xc5\xa1ko-mesnopredelovalnega industrijskega obrata in trgovine z \xc5\xbeivino, mesom in mesnimi izdelki segajo v leto 1913; protokolacija Tovarne mesnih izdelkov Josip Benko je bila opravljena 1922. Leta 1919 je finan\xc4\x8dno podprl razglasitev Murske republike. Pristopil je k Narodni radikalni stranki. Bil je povezan s srbskim kapitalom in Milanom Stojadinovi\xc4\x87em. (Rojen je bil kot Jo\xc5\xbeef Benk\xc5\x91, vendar se je kasneje zaradi intenzivnega poslovnega in politi\xc4\x8dnega sodelovanja s srbskimi kapitalsko-politi\xc4\x8dnimi krogi preimenoval v Josipa Benka, ker srbskohrva\xc5\xa1ki jezik ne pozna \xc3\xbc-ja in \xc3\xb6-ja.) Kot re\xc5\xbeimski \xc4\x8dlovek je imel zagotovljena dovoljenja za velike kontingente izvoza \xc5\xbeivine; \xc5\xbeivino, meso in mesne izdelke je izva\xc5\xbeal v Nem\xc4\x8dijo, Avstrijo, Italijo, Zdru\xc5\xbeeno kraljestvo in na \xc4\x8ce\xc5\xa1koslova\xc5\xa1ko. Njegov industrijski obrat je odlo\xc4\x8dilno spodbudil razvoj \xc5\xbeivinoreje v Pomurju. Leta 1926 je postal gerent sobo\xc5\xa1ke ob\xc4\x8dine. Tedaj je ustanovil Kreditno zadrugo za trgovino in obrt, ki se je 1931 preoblikovala v Kreditno (Benkovo) banko. Leta 1927 je bil izvoljen za \xc5\xbeupana Murske Sobote, julija 1930 pa je bil imenovan v prvo sestavo banskega sveta Dravske banovine._NEWLINE_Na skup\xc5\xa1\xc4\x8dinskih volitvah 1923 je neuspe\xc5\xa1no kandidiral, na volitvah 1931 pa je bil izvoljen na \xc5\xbdivkovi\xc4\x87evi listi, na volitvah 1935 na Jevti\xc4\x87evi. Gmotno in druga\xc4\x8de je podpiral gasilska dru\xc5\xa1tva, Sokole, nacionalne prireditve ter vzdr\xc5\xbeeval sobo\xc5\xa1ko godbo na pihala. Bil je izdajatelj tednika Muravid\xc3\xa9k in ve\xc4\x8d let stare\xc5\xa1ina gasilske \xc5\xbeupe murskosobo\xc5\xa1kega sreza, predsednik Zveze industrialcev mesnih izdelkov, predsednik Prekmurskega lovskega dru\xc5\xa1tva in in\xc5\xa1pektor evangeli\xc4\x8danskega seniorata. Po koncu vojne 1945 je bil na montiranem sodnem procesu razla\xc5\xa1\xc4\x8den in obsojen na smrt. Dana\xc5\xa1nja Pomurka Mesna industrija je nastala iz njegovega mesnopredelovalnega obrata. Leta 1993 mu je bila na ponovnem sodnem procesu izre\xc4\x8dena oprostilna sodba. V njegovi rojstni vasi so mu leta 2005 postali doprsni spomenik.'